**A Litéri Termelői Piac**

**HÁZIRENDJE**

HÁZIREND

**A Litér Község Önkormányzata által fenntartott és üzemeltetett, valamint együttműködési megállapodás alapján Sólyi Szőlőhegyi Kertbarátok Egyesülete által üzemeltetett helyi termelői piac, továbbiakban Piac (8196 Litér, Dózsa György u. 1.-3.) házirendje.**

A Piacot az Üzemeltető az őstermelők, kistermelők, kézművesek és vásárlók érdekében működteti. Ennek a piacnak legfőbb szándéka a vidéki kistermelők, őstermelők, kézművesek minőségi termékeinek piaci lehetőségeinek bővítése, valamint a piac vonzáskörzetében élők jó minőségű, hazai agrártermékekhez juttatása elérhető árakon.

1. A házirendben foglalt szabályok betartása a Litéri Termelői Piacon jelen lévő valamennyi természetes- és jogi személyre, illetve jogi személyiséggel nem rendelkező szervezetre kötelező érvénnyel kiterjed.
2. A Litér, Dózsa György utca 1.-3. szám alatti piac területe a kereskedelemről szóló 2005. évi CLXIV. törvényben meghatározott értékesítési forma, értékesítési hely, valamint szabályozza az 55/2009.(III.13.) számú kormányrendelet a vásárokról, a piacokról és a bevásárlóközpontokról.

1. A Litér, Dózsa György utca 1.-3. szám alatti piac ingatlantulajdonosa Litér Község Önkormányzata, 8196 Litér, Álmos u. 37. A piac üzemeltetésével, árusító helyek kijelölésével, használatával, rendjével kapcsolatos feladatokat az üzemeltetők Litér Község Önkormányzata, valamint együttműködési megállapodás alapján a Sólyi Szőlőhegyi Kertbarátok Egyesülete látja el.
2. A Piacon csak azon őstermelők, kistermelők és kézművesek árusíthatnak, akik áruik előállításához és értékesítéséhez szükséges valamennyi szakhatósági engedéllyel és a kötelező nyilvántartásokkal rendelkeznek.
3. Árusítani kizárólag az üzemeltető által kibocsátott regisztrációs nyomtatvány kitöltése után lehetséges. Az árusítás az élelmiszerlánc-biztonsági hatóság előírásai betartásával folytatható.
4. Az üzemeltető felel azért, ha a Piac területén jogszabály által tiltott tevékenység, vagy tiltott termékértékesítés történik.
5. A Piacon Litér és 40 km-es körzetéből érkező termelők árusíthatnak:

* növényi alapterméket: zöldséget, gyümölcsöt, dísznövényt, ha a kötelező növényvédelmi feladatok elvégzését permetezési naplóval igazolni tudják;
* növényi alapú feldolgozott terméket: savanyúságot, lekvárt, befőttet, szárított növényt: nyilvántartási számmal rendelkező kistermelők;
* mézet, méhészeti terméket;
* tejet és tejterméket, az állat-egészségügyi szabályzat szerinti hatósági állatorvosi igazolás birtokában;
* darabolás nélküli vágott baromfit, nyulat, amennyiben azt a hatósági állatorvos fogyasztásra alkalmasnak minősítette és bélyegzővel megjelölte, hússzállítási igazolás birtokában;
* tojást;
* közfogyasztás céljára engedélyezett vágóhídon levágott sertés- juh-, kecske- vagy marhahúsból előállított füstölt húst, étkezési szalonnát és olvasztott étkezési zsírt, kolbászt, egyéb húskészítményt hatósági állatorvosi bizonyítvány birtokában;
* szeszes italt: termelői bort, pálinkát: figyelembe véve a jövedéki termékek forgalmazásának különös szabályairól szóló 2003. évi CXXVII. törvényt.

1. Tőkehús, élő állat nem árusítható!
2. Vadon termett gombát piacunkon NEM LEHET árusítani.
3. Hűtést igénylő termékek hűtéséről az árus köteles gondoskodni. Hűtéshez szükséges áram a Piac területén biztosított.
4. Az árusok kötelesek betartani továbbá a kistermelői élelmiszer-termelés, - előállítás és értékesítés feltételeiről szóló  52/2010. (IV. 30.) FVM rendeletben foglaltakat.
5. Azok, akik zöldség-, gyümölcsfélét, takarmányt hoznak forgalomba, kötelesek a vizsgálatot végzőnek a vegyszeres növényvédelemről vezetett naplót bemutatni, és vizsgálatra ingyenes terménymintát adni.
6. A Piac árusainak felelőssége az élelmiszer higiénia garantálása.
7. Az Üzemeltető képviselője ellenőrizheti a Piacra bevitt és ott forgalmazott áruk minőségét, osztályba sorolását, valamint valamennyi, a kereskedés vagy az élelmiszerbiztonság rendjét szabályozó jogszabályi előírás betartását. Az Üzemeltető jogosult ellenőrizni a szakhatósági (tűzvédelmi, egészségügyi, vagyonvédelmi, munkavédelmi stb.) előírások betartását.

Az ellenőrzést az árus köteles elősegíteni és tűrni.

1. Az üzemeltető képviselője szakértői vizsgálat céljából árumintát vehet, és a romlottnak tűnő áru forgalomba-hozatalát a szakértői vizsgálat elvégzéséig megtilthatja. A vizsgálat eredményeképpen végleg megtilthatja a romlott áru forgalomba-hozatalát, azt zár alá veheti, lefoglalhatja, súlyos esetben megsemmisítheti, és erről jegyzőkönyvet készít.
2. A Piacon csak az üzemeltető által kijelölt helyen, a helypénz megfizetését követően, az üzemeltető által kiadott nyugta birtokában szabad árusítani. A nyugta másra nem ruházható át.
3. Használati díjakat a rendelet 1. melléklete tartalmazza.
4. Az árus köteles jól látható helyen feltüntetni a nevét, gazdasága helyét, kistermelői (őstermelői) regisztrációs számát, az árusított termékek körét. Ennek hiányában az üzemeltető felszólítja a pótlásra, amennyiben pedig azt nem teljesíti, akkor a piac elhagyására kötelezi. Köteles az árusítás helyszínén tartani a termék előállításáról és az értékesítésről vezetett nyilvántartást, az állati eredetű termékek értékesítéséhez a hatósági állatorvosi bizonyítványt, vágott állat esetén a hússzállítási igazolást.
5. Az üzemeltető nem köteles ugyanazt a helyet több piaci napon át ugyanazon helyhasználó részére biztosítani.
6. Az árusok a számukra kijelölt területre történő kirakodásra, illetve elrakodásra a Piac nyitását megelőző 30 perctől a zárás után 30 percig tartó időtartamban jogosultak. Nyitva tartási időn kívüli időszakban a litéri Piac területén árusítani tilos!
7. Piac és vásárárusító helyeinek száma:

Fedett piactér: 18 db 2x1 m-es asztal

Kültér: 2 db 4 m-es szabadtéri asztal

1. A Piac nyitva tartása a szezonális igényekhez igazodik. A nyitvatartási idő változásáról az üzemeltető közleményben nyújt tájékoztatást.

Nyári nyitva tartás: április 1-től október 31-ig szombat reggel 8.00 órától 10 óráig,

Téli nyitva tartás: november 1-től március 31-ig szombat reggel 8.00 órától 10 óráig.

1. Az árus az árucikkek árát köteles jól olvashatóan kiírni.
2. A nyugta, illetve számlaadási kötelezettség teljesítése az árus felelősségi körébe tartozik.
3. Az árusítóhelyek környékét, a közlekedési utakat, folyosókat áruval és egyéb tárgyakkal elfoglalni tilos.
4. Élő állatot a Piac területére bevinni tilos.
5. Az árusítóhelyeken csak hatóságilag hitelesített és hibátlan mérőeszköz használható. Az áru mérését úgy kell elvégezni, hogy annak helyességét a vásárló ellenőrizni tudja.
6. A piac területén lévő ivóvíz kutat az árus nem használhatja termékei megtisztítására. Az illemhelyet az árusok térítésmentesen használhatják.

*(az árusoknak saját kéztisztítása céljából kéztörlő kendőt kell használniuk)*

1. A Piacon elhelyezett áru megőrzése, kezelése és tárolása az árus feladata. Tárolást, raktározást a Piac Üzemeltetője nem vállal.
2. A rend fenntartása érdekében az üzemeltető jogosult az árust felszólítani az árusítóhely takarítására, aki ennek köteles eleget tenni.
3. Az árus köteles az árusítás befejezésekor, illetve a Piac zárásakor a tevékenysége során keletkezett hulladékot megfelelően elhelyezni. A Piacon található szeméttároló edényekben kizárólag a Piac területén keletkezett hulladék helyezhető el.
4. A helyhasználat megszűnésekor az árus az árusítóhelyet köteles tisztán, kiürítve, eredeti állapotban helyreállítva, az átvett berendezésekkel és eszközökkel együtt átadni az üzemeltetőnek.
5. A Piac házirendjének megszegése miatt az üzemeltető jogosult a helyhasználati engedély visszavonására és a szabálysértési eljárás lefolytatását célzó intézkedésre. A helyhasználati engedély visszavonása esetén az árus köteles elhagyni a Piac területét.
6. Azt az árust, aki az Üzemeltetővel és segítőivel, a vásárlókkal, a hatósággal szemben botrányos magatartást tanúsít, vagy a Házirend egyéb pontjai ellen vét, figyelmeztetni kell. Ha ennek ellenére sem változtat viselkedésén, ki kell zárni az árusítás lehetőségéből.
7. Az Üzemeltető gondoskodik a Piac rendjének betartásáról, útjainak, közös használatú helyiségeinek a tisztán tartásáról.
8. Ügynöki tevékenység a Piac egész területén nem folytatható.
9. Tilos a Piacon ittas állapotban tartózkodni, vagy olyan viselkedést tanúsítani, mely másokat megbotránkoztat.
10. A Piac területén dohányozni tilos!
11. A vásárokról és piacokról szóló 55/2009.(III.13.) Korm. rendelet 6.§ (1) bekezdése alapján a Piac házirendjét a Fenntartó székhelyén (8196 Litér, Álmos u. 37.), valamint a piac területén kifüggesztve lehet megtekinteni.
12. A Litér, Dózsa György utca 1.-3. szám alatti piac és vásártér működését a Litéri Közös Önkormányzati Hivatal jegyzője 104/2014. sz. határozatával nyilvántartásba vette.
13. A fenti piac helyét, idejét és jellegét Litér Község Önkormányzata Képviselő – testületének 9/2014. (VIII.29.) számú rendelete tartalmazza.

A Piacon résztvevőktől, az oda érkező látogatóktól egyaránt elvárt, hogy a rendezvény szellemiségének megfelelő magatartást tanúsítsanak. A házirend megtartása a Piacon jelen lévő valamennyi személy kötelezettsége. A házirend szabályainak megszegőit az Üzemeltető helyszíni képviselője útján jogosult a Piac helyszínéről kiutasítani.

A Piac üzemeltetője: **Litér Község Önkormányzata**

Üzemeltető képviselője: **Szedlák Attila polgármester**

Székhelye: **8196 Litér, Álmos u. 37.**

Telefon: **88/598-016**

E-mail: **liter@liter.hu**